Man vas vir verkragting van verstandelik gestremde bejaardeArgieffoto ŉ 33-jarige veroordeelde verkragter het Maandag in ŉ hof in Limpopo verskyn in verband met die verkragting van ŉ 78-jarige verstandelik gestremde vrou. Konst. Monatse Mamobolo, polisiewoordvoerder, het gesê die verdagte het in die Sekhukhune-landdroshof verskyn op aanklag van verkragting nadat hy Sondagaand in hegtenis geneem is. “Die polisie was besig met patrollie in Apel buite Polokwane toe hulle inligting van lede van die gemeenskap ontvang het wat die verdagte glo op heterdaad betrap het terwyl hy besig was om die bejaarde vrou te verkrag. Sy het in haar huis geslaap toe hy haar glo oorval het,” het Mamobolo gesê. Die polisie het dadelik gereageer en die verdagte in hegtenis geneem. Die slagoffer is na ŉ hospitaal geneem vir mediese behandeling. “Voorlopige ondersoek dui daarop dat die beskuldigde voorheen aan verkragting skuldig bevind en gevonnis is en op parool uit was toe hy in hegtenis geneem is.” Die saak is tot 31 Julie uitgestel vir borgtogprosedures.